MC-gruppen Udbryderne fra Hirtshals er klar til at tage i Fårup Sommerland. For 10. år i træk er de med, når Fårup holder MC Træf, hvor der er gratis adgang til alle på motorcykel. -Det bliver fedt i dag. Vi kan få lov at være drenge igen og lave narrestreger, siger Jørgen Aabeck fra Udbryderne fra Hirtshals. Også otte medlemmer af MC Hedeturene i Brande har taget turen til sommerlandet. - Vi kørte hjemmefra klokken seks i morges for at være sammen med en hel masse andre motorcyklister, siger Lone Øgelund fra MC Hedeturene. 2889 motorcyklister viste deres krom og læder frem i Fårup Sommerland, der torsdag officielt åbnede for årets sæson. I alt brugte 7672 gæster Kristi Himmelfartsdag i parken. - Vi synes, det er en sjov måde at starte sæsonen på. Det er vidunderligt at se modne mænd i al deres lædertøj komme ind på deres store motorcykler, siger Søren Kragelund, der er direktør i Fårup Sommerland.

Referat:
Normalt forbinder man ikke bikere og rygmærker med Fårup Sommerland, men torsdag var knap 2900 motorcyklister på plads, da sommerlandet gassede op for dette års sæson.